Ich, Fridlin Haberscher, undervogt im Nider Ampt in der herschafft Schenckenberg, vergich offennlich und tuͤn kund allermaͤnglich
mit disem bruͤff, das ich uff den tag siner dato zuͦ Vilingē anstat mīer gnaͤdigē herē offenlich zuͤ gericht gsessē bin, fuͤr mich un̄ offen
gericht komen suͤnd die erbren Cuͦnratt Zimermā von Vilingen an einem und der erwirdig, geistlich herr, her Cuͦnratt Hartmā, alsz
ein volmaͤchtiger gewalthaber des erwirdigen, geistlichen vatters und herren Remigius Tierbergers, ✳ der zitt gardion des gotzhus
zuͦ Kuͤngsfelden, Sant Francissen ordens, Costentzer bistumb, des andren teils. verjach der erst gemelt Cuͦnrat Zimerman vor min inn
gerichtt durch sinen erlopten fuͤrsprechen, das er mit guͦtter zittlicher vorbetrachtung durch sines besseren nutz und notturfft willen, òch sinen schaden do mitt zuͦ wenden, fuͤr sich un̄ all sin erben eins stàtten, ewigen, imer werenden koͧffs verkòfft un̄ zuͦ kòffen
geben hàn und gib òch also wissenglich zuͦ koͧffen mitt allen den wortten, punten und artickeln, wie dan ein solicher ewiger koff
aller bestaͤntlichest sin und bliben mag, dem obgemelten koͤffern un̄ allen iren nachkomē ein mütt kernē guͦtz genems koͧffmans
guͦtt jaͤrlichs und ewigs zins, den ich, obgemelter verkoffer, und all min erben den obgemeltten koͤffern un̄ allen iren nachkomen
nun hin fuͤro alle jar jaͤrlichen uff sant Martins tag ungevarlich in unserm eigen costen, oͧn allen iren schaden in iren sicherē gewaltt und öch fùr aller mänglichs verbuͤtten, verhefften und entweren antwürtten, weren un̄ betzalen sullen vō, uff un̄ ab einem
man̄matt matt, luͤtt zuͦ Remigen am dorff zwischen Uͤlin Sennē, stost obnen an die stras un̄ uff Uͤlin Sennen, ist fry, ledig eigē,
das ich inen dan zuͦ einem frigen un̄ gerechten under pfand vor aller maͤngklichem in setzen, verpfenden und verschriben. unnd
ist diser koͤff hin geben und beschaͤchen umb zwelff guldin guͦtter, genemer und des lantz werunge, dero ich von dem benantten
koͤffer gantz gewert un̄ wolbetzaltt bin. han och die inn min schinber nutz un̄ fromen geben un̄ bewēt, das ich mit sonderheitt vergiche und dar umb ich sy un̄ all ir nachkomē fuͤr mich und min erbenn des quittieren, ledig sagen un̄ los machen in krafft
dis brùffs. darum̄ so loptt der genāt verkoͤffer für sich und all sin erben den genātten koffern un̄ allen iren nachkomē an semlichem
verkoͧff des hopt guͤtz und zinses mitt den underpfanden recht wern ze suͤnd, sonders inen oͧch den zins alle jàr, als obenstat, ze antwùrtten
und zebetzallen, alles in solichen wortten und mit rechtten gedingē. were sach, das wir hierin suͤmig und den zins dheines jars nit betzallen
wuͤrden, das dan der dickgenant kòffer oder sine nachkomen das vorgenāt underpfand zuͦ iren handen nemen muͤgen als lang un̄ vil dis
in alwegen un̄ zuͤ jetlichem jàre in sonderheitt semlicher zins mit sampt allem costen und schaden, wie dan der dar uber wuͤrde, mit bettn̄,
brüffen, zerungen, gantz nütt us genomē, dar um̄ och alle zitt iren schlechtten wortten zuͦ globen on den eide und ander bewisungen
ze globen sin sol, uff ir volkomē benuͤgen gantz us gerichtt und betzaltt werdentt, un ob keinest an dem obgenāttēn undeˀpfand ab gieng
oder gan wurde dar zuͦ alles ander unser guͦtt ligentz un̄ varentz gantz nützit vorbehalten vol dar uff angriffen, versetzen, verkoffenn,
vertriben und zù iren handen nemēn muͤgēt als lang un̄ vil bis in alwegen und zuͧ jetlichem jàre semlicher zins mit sampt allem
costen un̄ schaden, wie obstàt, garbetzalt werden. es hat òch der obgenāter köffer dem genātten verköffer die gnàd hierin geton, das er oder sine
erben den benēptten mütt kernē wider muͤgēt ablösen, wen sy wellen, uff sant Maˀtinstag mit gevallon zins, mit zwelff guldin obgenēpter
muͤntze. und also ist der obgenāt koͤff bestaͤtigett von den vilgenat̄tn verköffern un̄ köffern un̄ an des gerichtes stab gevertigett, uff geben unnd
enpfangen mit mund und mit hand vor disen hie nachgeschribnē recht sprechern, namlich: Cuͦnrat Kuͤrn, Heini Karlin, Hans Steines, Tuͤring
Schmid, Hans Zimermā und Uͤlin Miller. un̄ des zuͧ warem urkuͤnde so han ich, obgenātter verkoffer, mit flys erbetten den fromē, ersamen
un̄ wisen Hansen Kuttler, vogt zuͦ Schenckenberg, das er sin eigen insigel, doch im un̄ sinen erben lutter one schaden, offenlich gehengt hatt
an disen bruͤff, der gebn̄ ist uff sant Cuͦnrat₎, des heiligen bischoffs, tag, nach der geburtt Cristi, unsers liebn̄ herren, fuͤnfftzehenhundertt und
eilff jar.